ועדת הכספים, כנסת 20, פרוטוקול מספר 78, 2015-09-20 11:45

משה גפני: אני מחדש את הישיבה.

משה גפני: אנחנו בסעיף השני, פרק ד (מיסוי מקרקעין), סעיפים 9, 2, 10, פטור ממס על שבח אינפלציוני.

משה גפני: אני לא צריך אפילו לומר, הכול במסגרת חוק ההתייעלות.

משה גפני: מי קורא את החוק?

משה גפני: בבקשה.

<יניב כהן: אני מנהל אגף מיסוי מקרקעין, רשות המסים.

<שגית אפיק: החלפת את שי אהרונוביץ?

<יניב כהן: כן.

משה גפני: הוא נהיה פקיד שומה, נדמה לי.

<יניב כהן: נהיה ממונה מיסוי מקרקעין ברחובות.

משה גפני: הוועדה מברכת אותך להצלחה.

מיקי לוי: בהצלחה.

מיקי לוי: ברוך הבא.

<יניב כהן: תודה רבה.

משה גפני: בבקשה, תתחיל לקרוא.

<יניב כהן: לסעיף 48א(ג) לחוק מיסוי מקרקעין אנחנו מוסיפים סעיף קטן (2) שאומר: "על אף האמור בפסקה (1), במכירת דירת מגורים מזכה שחלות עליה הוראות סעיף קטן (ב2), ובכלל זה בנסיבות האמורות בסעיף קטן (ב3)(1), יהיה המס על הסכום האינפלציוני החייב, בשיעור 0% ושיעור זה יהיה גם השיעור לעניין השומה לפי פקודת מס הכנסה".

<יניב כהן: אני אסביר.

<יניב כהן: כשנמכרת זכות במקרקעין, כולל דירה, אנחנו מטילים מס על השבח הריאלי ועל האינפלציוני בעיקרון.

<יניב כהן: כל השבח האינפלציוני שנצבר החל מה-1 לינואר 1994 פטור, ומה שנצבר עד 1993 חייב ב-10%.

<יניב כהן: בדירת מגורים מזכה שנמכרת בפטור, פטור אישי, פטור של דירה יחידה, הכול פטור, גם הסכום האינפלציוני החייב.

<יניב כהן: לעומת זאת, אם הדירה הזאת נמכרת בחיוב, החל מתיקון 76, החל מה-1 בינואר 2014, אנחנו מפצלים את החלק הריאלי – עד ה-1 בינואר 2014 פטור ומה-1 בינואר 2014 ואילך חייב, כאשר לחלק האינפלציוני לא בוצע תיקון מתאים באותו תיקון, כך שנוצר מצב שהסכום האינפלציוני החייב ממשיך להיות חייב.

<יניב כהן: זה לא היה אמור להיות כך, ולכן אנחנו מבקשים לתקן את זה בתחולה רטרואקטיבית מה-1 בינואר 2014, ולכל אותן שומות שחויבו בסכום אינפלציוני אנחנו נבצע תיקון, נחזיר את המס, והכול באופן - - -

מיקי לוי: החזר המס יהיה ברשות - - -

משה גפני: שנייה.

משה גפני: אז התיקון יהיה מה-1 בינואר 2014 בחוק?

<יניב כהן: כן.

<יניב כהן: יש פה סעיף תחולה שעדיין לא קראתי, זה סעיף 10.

<יניב כהן: התחולה היא מה-1 בינואר 2014.

משה גפני: מיקי.

מיקי לוי: בחלק מהמקרים נגבו סכומים לא גדולים, לפעמים כמה חודשים, האם ההחזר יהיה ביוזמה שלכם?

<יניב כהן: זה יהיה אוטומטי ביוזמה שלנו, הנישום שקוף לנו.

מיקי לוי: בסדר גמור.

<שגית אפיק: למה בכלל גביתם?

<שגית אפיק: הרי זיהיתם די מהר אחרי החקיקה שזו טעות.

<יניב כהן: לא יכולנו להוציא אישורי מסים לטאבו בלי לגבות את הסכום הזה.

<יניב כהן: מה שכן, אפשרנו באותם מקרים שאנשים לא רצו לשלם את הסכום, אפילו לצורך העניין הסכמנו בחלק מהמקרים לקחת צ'ק.

<יניב כהן: בכל מקרה מבחינת סכומים זה בערך בין 6,000 ל-7,000 שקל בממוצע לשומה, כך שהסכומים הם לא כל-כך גדולים, אבל אנחנו נחזיר הכול בתוספת ריבית והצמדה.

משה גפני: זו השאלה היחידה שיש לך על רשות המסים או שיש עוד שאלות?

מיקי לוי: אתה רוצה לשאול בהזדמנות זו על שנה וחצי שנתיים?

<מיכל סופר: זה ירד.

<שגית אפיק: האם זיהיתם עוד טעויות שחלו בתיקון 76 כמו הטעות הזאת של שבח אינפלציוני?

משה גפני: אני ב-2014 לא עשיתי את החוק הזה.

<מיכל סופר: לא עשית את החוק הזה.

<מיכל סופר: היה פה חבר הכנסת ניסן סלומינסקי יושב-ראש הוועדה.

<שגית אפיק: היית נוכח מאוד באופוזיציה.

משה גפני: התכוונתי שאני לא עשיתי את החוק הזה.

משה גפני: הייתי באופוזיציה, אפילו הצבעתי נגד.

משה גפני: היועצת המשפטית, האם היו עוד טעויות?

<יניב כהן: לא משהו שאני זוכר כרגע.

<מיכל סופר: היו.

<מיכל סופר: היו.

<יניב כהן: היתה סוגיה אחת, רק הנושא של השוואת הזמנים בין מס רכישה למס שבח, שכרגע יש במס שבח שנה וחצי ובמס רכישה שנתיים.

<יניב כהן: רצינו להשוות.

<יניב כהן: עלתה הצעה להוריד לשנה וכרגע היא ירדה מהפרק.

משה גפני: וזהו?

<שגית אפיק: מיכל אומרת שהיו עוד.

משה גפני: בבקשה.

<מיכל סופר: היו תיקונים נוספים.

<מיכל סופר: היו נקודות נוספות.

משה גפני: התברר שהיתה טעות.

<מיכל סופר: לא אחת.

משה גפני: אחת שאני מכיר פה ממקרה שהיה עם אחת שפנתה ללשכה לפניות הציבור של מזכירות ועדת הכספים.

מיקי לוי: הגישה שלך שזה לא ירד משנתיים לשנה וחצי, וזה ירד.

<שגית אפיק: זה לא נכנס לחוק ההסדרים למעשה.

<שגית אפיק: אגב, היתה שאלה באותו דיון של המס על שלושה אחים, והם הבטיחו לנו תשובה.

משה גפני: שלושה אחים, נכון.

מיקי לוי: שני שלישים ואחד שלא רוצה.

משה גפני: נכון, על זה דיברנו דווקא.

משה גפני: נו, מה עם זה?

<שגית אפיק: הם הבטיחו תשובה.

מיקי לוי: נכון, הבטחתם תשובה, חבר'ה.

מיקי לוי: לא יפה.

<שגית אפיק: זה קשור לזה.

<שגית אפיק: יש לכם תשובה?

<שגית אפיק: בדקתם את זה?

<קריאה: זה לא אותם אנשים.

<שגית אפיק: אבל הם מכירים.

<שגית אפיק: הוא החליף אדם שהיה כאן.

מיקי לוי: שלושה אחים שקיבלו בירושה דירה, שניים רוצים למכור, אחד לא רוצה.

משה גפני: שלושה אחים, נשמע.

<קריאה: - - - שי באב"ד.

<קריאה: שי באב"ד זה מי שדיבר מטעם האוצר.

מיקי לוי: יש בעיה עם מס שבח.

משה גפני: השלושה אחים.

משה גפני: אתם מכירים את הבעיה?

<מיכל סופר: מכירים.

<יניב כהן: מכירים את הבעיה, אבל אנחנו - - -

מיקי לוי: הוא העביר להם, נו מה.

מיקי לוי: אני מכיר את הפרוצדורה.

משה גפני: למה אי-אפשר לכתוב את זה עכשיו?

משה גפני: מה הבעיה?

משה גפני: אני לא מבין.

<מיכל סופר: זה לא על סדר-היום.

מיקי לוי: תן להם זמן.

<יניב כהן: הנושא הזה, אנחנו מכירים - - -

מיקי לוי: אדוני היושב-ראש, תן להם זמן הם יפתרו את זה.

מיקי לוי: כמו שאני מכיר אותם, תן להם זמן, הם יפתרו את זה.

משה גפני: תזכרו שאתם חייבים תשובה לוועדה.

<מיכל סופר: אנחנו בתחילתו של חוק ההסדרים, יש לנו זמן.

משה גפני: יש לי בקשה אליכם.

משה גפני: בממשלה יש הרבה עובדים חכמים, אי-אפשר לזלזל בעניין הזה, הכול בסדר, אבל אנשים הם בשר ודם, הם שוכחים דברים וטועים לפעמים ותפקיד הוועדה זה להשלים את העבודה שלכם.

משה גפני: אני מאוד מבקש, אם תוכלו לעשות את זה בזמן הקצר, לדבר עם אנשים המוסמכים לגבי הנושא של שלושה אחים, כי באמת יש טעות וצריך לתקן אותה.

<יניב כהן: לשלושה אחים יש כרגע פתרון, אתה מתכוון לשני אחים.

<שגית אפיק: שני אחים.

<מיכל סופר: אנחנו נעשה את זה.

משה גפני: עכשיו אני מבקש עוד דבר.

משה גפני: אתם לא נותנים פטור ממס שבח, אתם לא נותנים אם אח אחד מוכר לאחיו - - -

<שגית אפיק: בתקופת המעבר.

משה גפני: בתקופת המעבר, בגלל שאז זה נראה כאילו הם עשו איזה קנוניה, לכן יש החרגה.

משה גפני: גם בתקופת המעבר יש החרגה של שני אחים.

משה גפני: כמובן אנשים שמאוד קרובים, אח ואחיו, הם רוצים להיות פטורים או לקבל את זה במס לינארי - - -

<יניב כהן: לינארי מוטב.

משה גפני: לינארי מוטב?

<שגית אפיק: זה מיטיב.

משה גפני: הבנתי.

משה גפני: אני מבין שאתם אומרים ששני אחים ילכו ויעשו ביניהם קנוניה ויונו את רשות המסים ויקבלו פטור או שיקבלו את הלינארי המוטב הזה.

משה גפני: השאלה – לפי דעתי היתה טעות אצלכם ולא הבאתם את זה בחשבון, עד שהתברר לנו פה ממקרה שראינו שזו עובדה – אם הם מקבלים את זה בירושה.

משה גפני: קיבלו בירושה שני אחים, שלושה אחים, ארבעה אחים והם אומרים: אחד מהם קונה מאתנו את זה, זה יכול להיות בכל מיני אופנים טכניים.

משה גפני: דירה או כל נכס אחר שעליו מדובר בליאנרי המוטב, ובירושה זה לא קיים.

משה גפני: לכן ביקשתי מהיועצת המשפטית שתבוא אתכם בדברים ולהגיע לזה שאנחנו פה בשבח האינפלציוני נכניס את זה, שהייתם צריכים להכניס את זה אז.

משה גפני: האם יש התנגדות?

<מיכל סופר: לא, בסדר גמור.

<מיכל סופר: זה נכון.

משה גפני: בסדר, אז תנסחי את זה.

<שגית אפיק: אני אקריא את זה.

משה גפני: תקראי, כן.

<שגית אפיק: זה תיקון לסעיף 44ד(1)(ג) – 'בסופו יבוא "למעט חלוקת נכסי עיזבון בין יורשים, כשמשמעותה בסעיף 5(ג)(4) לחוק מיסוי מקרקעין, שבמסגרתה תמורה בכסף או בשווה כסף שאינם נכס הנמנה על נכסי העיזבון".

<שגית אפיק: ' אני אקרא גם את סעיף 10, ואז זה יהיה "תחילתם של סעיף 44ד(1)(ג9 ו-48א(ג) לחוק מיסוי מקרקעין, ביום כ"ט בטבת התשע"ד (1 בינואר 2014)", כיוון שמדובר בשני תיקונים.

מיקי לוי: תכווני אותנו.

רחל עזריה: איבדנו אותך.

<שגית אפיק: סעיף 10, עמ' 598, יש לכם?

<שגית אפיק: אני מקריאה את התחילה.

<שגית אפיק: כיוון שמדובר, כפי שהוסבר כאן, בתיקון טעות, משלבים אותו עם תחילתה של הרפורמה מתיקון 76, שהיתה בחוק ההסדרים ל-2013-2014, והתחילה ב-1 בינואר 2014, תיקון הטעות שמבקש היושב-ראש להוסיף לגבי אחים יורשים, שגם הם יקבלו את הפטור במסגרת חלוקת נכסי ירושה, גם הוא תיקון של טעות להוראת המעבר של אותה רפורמה, וגם הוא צריך להשתלב ל-1 בינואר 2014.

משה גפני: יפה.

משה גפני: כל הכבוד לרשות המסים וכל הכבוד ליועצת המשפטית של הוועדה.

<שוש שחם: אני מלשכת עורכי הדין.

<שוש שחם: קודם כול, כמו שאמר כבוד היושב-ראש, צריך לברך אתכם שהבאתם סוף-סוף את התיקון הזה, זה תיקון חשוב, רק הנקודה היא איך אפשר ליידע את כל אותם אנשים שזכאים להחזר.

מיקי לוי: הוא אומר לך, אוטומטית.

<יניב כהן: הם יקבלו הודעת שומה.

<יניב כהן: מי ששילם, יקבל הודעה להחזר.

<שוש שחם: זה לא כתוב בשום מקום.

מיקי לוי: לא כותבים דבר כזה בתוך חוק.

<יניב כהן: אנחנו באופן אוטומטי נתקן את השומות, אנשים יקבלו שומה בהחזר, ויקבלו את ההחזר הביתה אחרי שהם יעדכנו מספר חשבון ברשות.

מיקי לוי: אם יש כאלה שלא, תביאי אותם הנה, והם ייתנו דין-וחשבון למה לא היה אוטומטי.

<יניב כהן: זה אוטומטי.

<יניב כהן: זה אוטומטי.

<שגית אפיק: זה לא יטיל איזה נטל ביורוקרטי על אותם אנשים, הם יקבלו את זה באופן אוטומטי.

<יניב כהן: אוטומטי.

<יניב כהן: הם יצטרכו לעדכן מספר חשבון ויקבלו - - -

משה גפני: אתם מעדכנים אותם.

משה גפני: כמו שאומר מיקי לוי, שלא יבואו אלינו מקרים - -

<יניב כהן: הם יקבלו הודעת שומה הביתה.

משה גפני: - - בגלל שקשה להשיג אתכם – טוב, לא חשוב.

<יניב כהן: יש מוקד, הם יכולים להתקשר.

משה גפני: חברי הכנסת, אני רוצה את ההסכמה שלכם, היות שמדובר על דבר שהוא בתקלה ויצטרכו להודיע לאנשים, כל יום שעובר הוא בעיה.

משה גפני: אני מבקש להביא את זה למליאה, ולכן אני מבקש שנצביע גם על הפיצול וגם על החוק עצמו.

משה גפני: מי בעד אישור הפיצול, ירים את ידו.

משה גפני: נגד – אין.

משה גפני: מי נמנע?

משה גפני: – אין.

משה גפני: בעד הפיצול – פה אחד

משה גפני: הפיצול אושר.

משה גפני: אם הכנסת תאשר את הפיצול, מי בעד אישור החוק כפי שהוא נוסח כאן על-ידי היועצת המשפטית של הוועדה, ירים את ידו.

משה גפני: מי נגד?

משה גפני: – אין.

משה גפני: מי נמנע?

משה גפני: – אין.

משה גפני: בעד – פה אחד

משה גפני: החוק אושר וצריך להביא אותו למליאה לפיצול ולאישור.

משה גפני: תודה רבה.